ΓΡΑΠΤΗ ΕΡΩΤΗΣΗ E-2776/97 υποβολή: Marjo Matikainen-Kallstrφm (PPE) προς την Επιτροπή (1 Σεπτεμβρίου 1997)

Θέμα: Προστασία των παιδιών

Η Ευρωπαϊκή Ενωση δεν αναγνωρίζει επισήμως τη θέση του παιδιού. Αυτή καθορίζεται στο κάθε κράτος μέλος βάσει των αποφάσεων τις οποίες λαμβάνουν οι αρμόδιοι για την εθνική νομοθεσία. Ουσιαστικά η θέση των παιδιών στην Ευρωπαϊκή Ενωση αναγνωρίζεται μόνον στην οδηγία η οποία αφορά την προστασία των εργαζομένων νέων. Για τους Φινλανδούς είναι σχεδόν αυτονόητο να κέκτηνται τα παιδιά του δικαιώματος να εκφράζουν την επιθυμία τους σε περίπτωση, π.χ., διαζυγίου των γονέων τους. Εχουν το ίδιο δικαίωμα τα παιδιά και στα άλλα κράτη μέλη;

Η συμφωνία των ΗΕ σχετικά με τα δικαιώματα του παιδιού αποτελεί παγκόσμιο κανόνα, ο οποίος προάγει τα συμφέροντα των παιδιών και υποχρεώνει τα κράτη να αναπτύξουν νομοθεσίες για την προάσπιση των συμφερόντων αυτών. Η συμφωνία αυτή έχει υπογραφεί από όλα τα κράτη μέλη της Ευρωπαϊκής Ενωσης. Η Κοινότητα δεν μπορεί, από νομική άποψη, να ενταχθεί στην συμφωνία διότι δεν αποτελεί κράτος.

Οι φινλανδικές οργανώσεις για την προστασία των παιδιών, η Ενωση για την Προστασία των Παιδιών Μάνερχεϊμ και η Κεντρική Ενωση για την Προστασία των Παιδιών έχουν επισημάνει το γεγονός αυτό. Οι εν λόγω οργανώσεις καλούν την Ευρωπαϊκή Ενωση να σεβαστεί τα δικαιώαματα των παιδιών σε θέματα, π.χ., που αφορούν τις οικογένειές τους.

Ορισμένες από τις αποφάσεις που λαμβάνει η Ευρωπαϊκή Ενωση αφορούν άμεσα το μέλλον. Λαμβάνουμε αποφάσεις με τις οποίες πρέπει να προσαρμοσθούν στο μέλλον οι νέες γενιές. Οι διεξαγόμενες κατά κόρον συζητήσεις συνήθως αφορούν τις περιβαλλοντικές ή τις οικονομικές επιπτώσεις των διαφόρων δραστηριοτήτων με αποτέλεσμα να αγνοείται, σχεδόν παντελώς, το θέμα της βελτίωσης της θέσης των παιδιών.

Το Iντερνέτ, το οποίο αποτελεί αναπόσπαστο στοιχείο της νέας κοινωνίας των πληροφοριών, έχει ιδιοποιηθεί από τα παιδιά. Προς το παρόν, τουλάχιστον, κανείς δεν ελέγχει τις υπηρεσίες που προσφέρονται μέσω του Ιντερνέτ. Κατά συνέπεια τα παιδιά έχουν συνεχή πρόσβαση στις υπηρεσίες αυτές, οι οποίες πολλές φορές παρέχουν πληροφίες ακόμη και για την διάπραξη εγκληματικών πράξεων προσφέροντας, π.χ., πληροφορίες για την συναρμολόγηση εκρηκτικών μηχανισμών, ή προάγουν παράνομες δραστηριότητες, όπως, π.χ., η πορνογραφία με αντικείμενο τα παιδιά, οι οποίες ενδέχεται να βλάψουν σοβαρά τους νέους.

Τα εγκλήματα με θύματα τα παιδιά έχουν συνήθως διασυνοριακό χαρακτήρα. Οι περιπτώσεις παιδοφιλίας στο Βέλγιο και τη Γαλλία ήταν από τις πλέον δυσάρεστες ειδήσεις τελευταίως. Η παιδοφιλία είναι μία μόνον μορφή εγκληματικότητας εις βάρος των παιδιών δυνάμενη να συγκριθεί, από άποψη σοβαρότητας, με άλλες όπως, π.χ., η διάθεση ναρκωτικών στους ανηλίκους.

Ποιά μέτρα προτίθεται να λάβει η Ευρωπαϊκή Επιτροπή για την βελτίωση της θέσης των παιδιών; Σκοπεύει η Επιτροπή να αναγνωρίσει επισήμως τη θέση των παιδιών στην Ενωση; Προτίθεται η Επιτροπή να καταβάλει προσπάθειες για ενδεχόμενη προσχώρηση στην συμφωνία των ΗΕ για τα δικαιώματα του παιδιού;

Απάντηση της κας Gradin εξ ονόματος της Επιτροπής (10 Οκτωβρίου 1997)

Η Επιτροπή διαδραματίζει πλήρως το ρόλο της στο πλαίσιο του τρίτου πυλώνα, ιδιαίτερα όσον αφορά «την καταπολέμηση της σωματεμπορίας και της σεξουαλικής εκμετάλλευσης παιδιών». Στα πλαίσια αυτά, έχει θέσει σε εφαρμογή το πρόγραμμα STOP, το οποίο είναι ένα πολυετές πρόγραμμα με προϋπολογισμό ύψους 6.5 εκατομμυρίων ECU για την περίοδο 1996 έως 2000 για την παροχή κινήτρων και ανταλλαγές, με αποδέκτες τους φορείς που είναι αρμόδιοι για την καταπολέμηση της σωματεμπορίας και της σεξουαλικής εκμετάλλευσης παιδιών ((ΕΕ L 322 της 12.12.1996 )). Στις δραστηριότητες περιλαμβάνονται η κατάρτιση και η παροχή πληροφοριών σε υπαλλήλους, όπως δικαστές, αστυνομικοί, δημόσιοι υπάλληλοι, υπάλληλοι που ασχολούνται με θέματα μετανάστευσης και εργαζόμενοι στον κοινωνικό τομέα.

Επί πλέον, η Επιτροπή στηρίζει σχέδια στο πλαίσιο της πρωτοβουλίας Daphne, ένα πρόγραμμα για το οποίο έχουν συμπεριληφθεί στον προϋπολογισμό 1997 3 εκατομμύρια ECU, για τη λήψη μέτρων καταπολέμησης της βίας που ασκείται σε γυναίκες, νέους και παιδιά. Στόχος του εν λόγω προγράμματος είναι να βοηθήσει τους μη κυβερνητικούς και εθελοντικούς οργανισμούς που ενεργούν στον τομέα αυτό. Το πεδίο εφαρμογής του καλύπτει τη σεξουαλική και τη μη σεξουαλική βία, τόσο εντός όσο και εκτός της οικογένειας. Η Επιτροπή πρότεινε ποσό ύψους 3 εκατομμυρίων ECU στο προσχέδιο προϋπολογισμού 1998 για να συνεχιστεί η πρωτοβουλία αυτή και κατά το επόμενο έτος.

Όσον αφορά το αστικό δίκαιο, διεξάγονται εργασίες για την κατάρτιση σύμβασης σχετικά με τη δικαιοδοσία, την αναγνώριση και την εκτέλεση δικαστικών αποφάσεων που αφορούν συζυγικά θέματα. Στο πλαίσιο αυτό, δίνεται η δέουσα προσοχή στην προστασία του δικαιώματος του παιδιού να ακουστεί η άποψή του.

Σχετικά με τις υπηρεσίες που προσφέρει το Internet, η Επιτροπή εξέδωσε ανακοίνωση για το «παράνομο και επιβλαβές περιεχόμενο του Internet» ((COM (96) 487 )) καθώς και πράσινο βιβλίο για την προστασία των ανηλίκων και της ανθρώπινης αξιοπρέπειας στον τομέα των οπτικοακουστικών μέσων και των υπηρεσιών πληροφόρησης ((COM (96) 483 )).

Τέλος, η Επιτροπή υποστήριξε προσφάτως, στο πλαίσιο των δραστηριοτήτων της όσον αφορά τις πολιτικές υπέρ της οικογένειας, πρωτοβουλίες σχετικές με τους ανηλίκους και τα μέσα ενημέρωσης.